ট্রাম্পের শুল্কবাণে আহত ভারত! টাকার দামে রেকর্ড পতন

ওয়েব ডেস্ক: মার্কিন প্রেসিডেন্ট ডোনাল্ড ট্রাম্পের (Donald Trump) কড়া শুল্ক নীতি আরোপ করেছেন ভারতের উপর। বুধবার থেকেই কার্যকর হয়েছে মার্কিন প্রশাসনের চালানো দ্বিগুণ শুল্ক (Tariff)। এর প্রভাব ইতিমধ্যে দেখা গিয়েছে ভারতের শেয়ার বাজারে। বুধবার থেকেই ধাক্কা খাচ্ছে দেশের শেয়ার সূচকের মান। আর এবার ট্রাম্পের শুল্ক নীতির প্রভাবে বড় ধাক্কা খেল ভারতীয় টাকা (Indian Rupee)। শুক্রবার ডলারের (US Dollar) সাপেক্ষে মুদ্রার দর নেমে গেল সর্বকালীন রেকর্ড নিম্নস্তরে।

শুক্রবার এক মার্কিন ডলারের দাম দাঁড়িয়েছে ৮৮.২৮ টাকায়। এর ফলে ফেব্রুয়ারির ৮৭.৯৫ টাকার আগের রেকর্ড ভেঙে গেল। চলতি বছরেই ডলারের তুলনায় টাকার মান পড়েছে প্রায় ৩ শতাংশ, যা এশিয়ার দেশগুলির মধ্যে সবচেয়ে খারাপ পারফরম্যান্স।

আরও পড়ুন: শুল্কযুদ্ধের আবহেই জাপানে পৌঁছলেন মোদি!

অর্থনীতিবিদদের মতে, টাকার দামে এই পতনের পিছনে মূল কারণ ট্রাম্প প্রশাসনের শুল্ক নীতি। ভারতীয় রফতানি পণ্যের ওপর ইতিমধ্যেই ৫০ শতাংশ শুল্ক কার্যকর হয়েছে। এর সরাসরি প্রভাব পড়ছে আর্থিক বাজারে। টানা দুদিন নিম্নমুখী ছিল শেয়ারবাজার। শুক্রবার দিনের শুরুতে কিছুটা উর্দ্ধমুখী হলেও সেনসেক্স ও নিফটি- দুই সূচকই দিনের শেষে নিম্নমুখী অবস্থায় বন্ধ হয়েছে।

তবে শুধু ডলার নয়, চীনের মুদ্রা ইউয়ানের সাপেক্ষেও টাকার মান নেমে গিয়েছে এদিন। এর ফলে বিনিয়োগকারীদের উদ্বেগ আরও বেড়েছে। আইডিএফসি ফার্স্ট ব্যাঙ্কের অর্থনীতিবিদ গৌরা সেন গুপ্তা বলেন, “টাকার দামে পতন এবং ইউয়ানের সঙ্গে ফারাক বাড়ার ফলে ভারতের রপ্তানিনির্ভর খাতগুলিতে নেতিবাচক প্রভাব পড়তে পারে। শুল্কের চাপের সঙ্গে টাকার অবমূল্যায়ন মিলিয়ে একাধিক সেক্টরে প্রতিযোগিতায় পিছিয়ে পড়ছে ভারত।”